
			Accepta’t i estima’t com si t’hi anés la vida.

			No te’n penediràs

            [image: ]

		
	




            [image: Capítol 1. Es pot saber què portes???]

			Aquell dilluns a la nit, les ulleres rodones, grosses i blaves de la Goa reposaven en algun lloc al voltant del parc d’atraccions de PortAventura, després de sortir disparades en la primera baixada de la muntanya russa Shambhala. Les ulleres de recanvi que tenia desades en un calaix tornarien a fer servei després de mooolt de temps oblidades. Eren metàl·liques, daurades, també força grosses, però no tan rodones com les blaves. Quan, en arribar a casa després de passar tot el dia al parc d’atraccions, la Goa se les va posar, no es podia creure la seva mala sort:[image: No m'agraden gens!]

			—Però quin horror!!! Si no semblo jo, amb aquestes ulleres! —va dir cridant, espantada, en veure’s. 

			[image: Il·lustració d'unes ulleres de pasta amb forma ovalada]

			—No n’hi ha per a tant —havia intervingut la seva mare—. Simplement el que passa és que feia molt que no te les posaves i t’hi sents estranya. 

			—Però si no tenen ni la graduació correcta! Hi veig malament! I em queden fatal! Demà tothom es riurà de mi UN ALTRE COP… Tinc tot l’institut ben distret amb les meves mogudes! I, a sobre, em rellisquen i em baixen fins a la punta del nas com si tingués noranta anys! —La Goa no s’ho podia creure. 

			—Va, però què dius?! Ni et baixen tant ni es riuran de tu a l’institut! Tampoc ets el centre d’atenció! N’estàs fent un gra massa… —La Júlia es posava nerviosa quan la Goa entrava en mode drama. Tot i així, va intentar armar-se de paciència i va afegir—: Però sí que és cert que la graduació d’aquestes no és la correcta. Demà a la tarda, com que ja no tens entrenament de vòlei, n’haurem d’anar a comprar unes altres. 

			—Però tardaran molts dies a tenir-les fetes, i no puc dur aquestes!!! —La Goa no es podia imaginar tota la setmana fent servir les ulleres daurades. 

			—Si hi vols veure una mica, les hauràs de dur, em sap greu. Qui no pensa abans de pujar al Shambhala ha de passar per aquests entrebancs! —La Júlia no li volia retreure l’incident de les ulleres, però se li va escapar. 

			[image: No m'ho retreguis més!]—Per com ho dius, sembla que ho hagi fet expressament, mama! Quants cops t’he de dir que em va fer mooolta ràbia i que em sap greu?! —La Goa va pensar que, a vegades, la seva mare la feia sortir de polleguera. 

			—Perdona, no ho volia dir així…, només que has d’acceptar el que hi ha i ja està. No t’hi facis mala sang —va afegir la Júlia penedint-se del comentari anterior. 

			—Però, mama, que estic horrible! —va insistir la Goa, abatuda. 

			—Tu no estàs horrible mai! —La Júlia ho havia dit tot fent-li un petó al cap—. Au, bona nit. Estic rebentada… Això dels parcs d’atraccions em deixa feta caldo! 

			—Bona nit —va remugar la Goa, que no podia deixar de pensar en com de diferent es veia amb aquelles ulleres que semblaven del segle passat. 

			Li va costar una mica adormir-se… No tenia ganes que se la tornessin a mirar amb ulls estranys a l’institut. Ni que es riguessin d’ella… un altre cop.

			[image: ]

			Quan l’endemà al matí hi va arribar, la primera que se’n va adonar i que va alçar el crit al cel va ser, òbviament, l’Anna: 

			[image: Què és això?]—Es pot saber què portes a la cara?! Què són aquestes ulleres? Oh, my Goa… Estàs raríssima! 

			—Gràcies, estimada amiga…, tu sempre dient just allò que necessito escoltar! Mode IRONIA ON —va dir la Goa, molesta.  

			—Ai, perdona, és que m’ha sortit de l’ànima. Què els ha passat, a les teves ulleres de sempre? 

			—Van sortir volant al Shambhala. —La Goa ho va dir abaixant les espatlles. Cada cop que ho recordava, es feia creus d’haver estat tan despistada.

		
	




			[image: Il·lustració de la Goa, que porta unes ulleres de pasta i amb forma ovalada. La seva amiga Anna, una noia que porta dos monyos al cap, li està abraçant per darrere.]

		
	




			[image: What???]—Que què?!!! —L’Anna es va posar a riure—. De veritat?!?!?!

			—De què parleu? —va interrompre el Bru—. Ostres, Goa, i aquestes ulleres? 

			—Bon dia! Ual·la, Goa, ulleres noves? —La Laura acabava d’arribar. 

			—Bon dia… per a alguns —va dir la Goa amb les galtes vermelles com un tomàquet de la vergonya que estava passant. Va respirar i va afegir—: Per a mi, com podeu veure, no gaire. Ahir, al parc d’atraccions, les meves ulleres van decidir sortir disparades al Shambhala i abandonar-me per sempre, i ara he d’anar amb aquestes antigues, amb les quals, per cert, hi veig bastant fatal perquè no tenen la graduació actualitzada. En fi, que aquesta tarda n’aniré a buscar unes de noves, però segurament no les tindré fins d’aquí a uns dies. No puc més. 

			—Tampoc són tan lletges… —va dir el Bru sense estar-ne gaire segur. 

			—Gràcies, però no cal que menteixis. Em queden com el cul. 

			—El cert és que aquestes ulleres no te les copiarà ningú. Un cop més, ets única, Goa! —L’Anna va posar-hi humor, cosa que no va fer gens de gràcia a la seva amiga. 

			—Va, no pensis en les ulleres…, és transitori i passarà. El més important és que queda poquíssim perquè s’acabi l’institut i comencin les vacances —va dir la Laura, que sempre intentava que tothom se sentís bé. 

			—I Sant Joan —va recordar l’Anna, que adorava la revetlla de la nit del 23 de juny. 

			Aleshores, la Goa va pensar que encara no havia explicat a ningú que es veuria amb el Klaus durant tres nits i quatre dies aquell pont de Sant Joan. 

			Just en aquell moment va entrar a l’aula la bomba Judit: 

			—Com va? Heu descansat després de la setmana intensa que vam viure amb els anglesos? Espero que n’hàgiu après una pila de coses, d’aquest intercanvi. El Natxo i jo en fem un balanç molt positiu, i us felicito perquè va anar tot molt bé. Es nota que, quan teniu interès en alguna cosa de veritat, no la boicotegeu i la cuideu amb ganes. Gràcies! I dit això… Com ja sabeu, divendres teniu dos exàmens finals: de català i d’anglès. Estudieu de valent, que és l’últim esprint. 

			La Goa va pensar que aquella setmana hauria d’estudiar molt, però tenia un problema: no en tenia gens de ganes. «Hauria d’estar prohibit haver d’estudiar quan fa calor», va pensar. Quan va girar el cap, es va adonar que, a dues taules d’on era ella, una companya —i a la Goa no li calia veure gaire bé per intuir que era la Gabriela— duia la mateixa samarreta que ella havia estrenat feia unes setmanes. Era la tercera vegada que li copiava una peça de roba. 

			La Gabriela era una mica més baixeta que la Goa i, tot i que no es feien gaire, sí que parlaven cordialment si es presentava l’ocasió. Tenia els cabells llargs i negres i sempre anava amb una amiga amb qui havien arribat juntes de sisè. A la Goa no li queia malament, però que la «copiés» la treia de polleguera.

            [image: ]

		
	




            [image: Capítol 2. El funeral]

			El Klaus havia assistit a un parell de funerals a la seva vida, però sempre de gent que no coneixia gaire. Aquesta vegada era diferent, perquè aquell acte que es feia dimarts al migdia era per algú a qui ell coneixia molt bé: el seu avi, algú a qui s’estimava amb bogeria. Al tanatori, assegut en un banc, veia la gent entrant i saludant el seu pare, el seu tiet i la seva àvia, i ell només pensava en una cosa: [image: Sisplau]«No em vull posar a plorar quan es faci la cerimònia». Tenia por de trencar-se i plorar amb sanglots i soroll, i fer que totes les mirades l’apuntessin a ell. Pensava això perquè, per dins, en tenia moltes, de ganes de plorar. Es notava el nus a la gola i intentava mirar només a terra, perquè, si veia la seva àvia feta un mar de llàgrimes, sentia que llavors ell s’hi afegiria i no podria parar de plorar mai més. El Marcus s’asseia al seu costat i, tot i que també estava molt trist, s’avorria: 

			—Klaus, i què passarà, ara, al funeral? 

			—Ja ho veuràs. —El Klaus ho va dir amb desgana. No li venia de gust parlar amb el seu germà en aquell moment. 

			—Però explica-m’ho. Jo no he anat mai a un funeral. —El Marcus volia que el seu germà li fes cas. Ell també estava neguitós i el necessitava atent i disponible. 

			—No ho sé, doncs parlarà algú, llegiran alguna cosa, sonaran cançons i marxarem cap a casa. 

			—I ja està? —va preguntar el Marcus, que s’ho havia imaginat molt més pesat i complicat. 

			—Suposo… —va dir el Klaus, que, sincerament, tampoc sabia gaire què passaria. 

			La Zu, que era a prop seu i s’havia adonat que la necessitat del Marcus de preguntar xocava amb la del Klaus de no parlar amb ningú, es va asseure al costat del seu fill petit i li va explicar com es desenvoluparia el funeral del seu avi. El Marcus era de la mena d’infants que, per sentir-se segurs, necessiten saber tot el que s’esdevindrà per poder-s’ho imaginar i fer-se’n a la idea. Això el calmava.

			El temps els va passar relativament ràpid, perquè al cap de poc els van avisar que ja podien entrar a la sala on tindria lloc la cerimònia. El Dietrich duia la seva mare de bracet i caminava al costat del seu germà gran, el Franz, que ja lluïa uns frondosos cabells grisos tirant a blancs i anava vestit de negre rigorós. El Klaus, el Marcus i la Zu els van seguir i es van asseure al seu costat. 

			El Klaus només pensava: «No ploris, no ploris»…, però només de sentir les primeres notes de la cançó «Hallelujah» de Leonard Cohen (que al seu avi li encantava) va semblar que aquell nus de la gola deia prou i necessitava desfer-se. El Klaus va començar a plorar i, en veure-ho, el Marcus el va seguir. La Zu va donar una mà a cada un i no va poder evitar plorar també, no només per la mort del seu exsogre, a qui havia apreciat moltíssim, sinó per veure els seus fills tan tristos. Que dur que era, per a una mare, veure’ls patir així. 

			[image: ]

			A més de 1.500 quilòmetres d’allà, la Goa va mirar el rellotge perquè la classe se li estava fent eterna, i va pensar que en aquell mateix moment, en un altre país molt lluny d’on era ella, s’estava celebrant el funeral de l’avi del seu amic Klaus. Va tancar els ulls i va enviar-li força i energia. Potser no servia per a res, aquell gest, però a ella li agradava pensar que, d’alguna manera inexplicable, al Klaus li arribaria la força que ella li estava transmetent i l’ajudaria a viure aquell moment una mica millor. 

			Que estrany que era que en un mateix instant poguessin estar vivint coses tan diferents, va pensar la Goa. 

			Quan va obrir els ulls, el profe de mates li acabava de deixar damunt de la taula l’últim examen que havia fet amb el resultat encerclat a la part de dalt de la dreta del full:

			Un 5,9!!![image: Arrg!] 

			COM??? Però si li havia anat molt bé! Com podia ser, aquella nota? Si ella estava convençuda que trauria, com a mínim, un 7,5! Se’l va començar a mirar i va veure l’error: s’havia equivocat llegint l’enunciat d’un problema?! Quina ràbia!!! Va girar el cap i va veure l’Anna molt contenta: 

			[image: Il·lustració d'una pàgina d'examen, està puntuat amb la nota 5,9]

			—Mira, Goa! Un 8,7!!! Ho he petat! No m’ho esperava! 

			—Que bé —va dir la Goa amb molt poc entusiasme—. A mi m’ha anat de pena: un 5,9. Quina merda… Només soc capaç de treure cincs i, en el millor dels casos, algun sis i mig. 

			No és que la Goa fos algú que tragués sempre molt bones notes, però aquell tercer trimestre, pel que semblava, el seu rendiment estava baixant.

			—Pensa que amb l’intercanvi i el que has viscut amb el vídeo i tot plegat, no has pogut estudiar gaire concentrada… Potser això hi ha tingut a veure. —L’Anna la intentava animar—. I hauria pogut ser pitjor. Hauries pogut suspendre!

			—Sí, sempre podria ser pitjor —va respondre la Goa desitjant que l’Anna no digués res més, perquè cada cosa que deia, encara que fos amb bona intenció, la feia sentir pitjor.

			[image: Soc una loser?]Va mirar cap a un altre lloc i va veure que el Leo i el Bru reien contents: segur que també els havia anat bé i havien tret millor nota que ella.

		
	



      
         

		  Arriba el dotzè lliurament de Em dic Goa, la sèrie de Míriam Tirado que ha captivat a 400.000 joves lectors i lectores!

		  Tenir tretze anys és tot un repte i la Goa ho sap bé: tant de bo l'adolescència vingués amb cartells lluminosos que t'ensenyessin per on cal anar! Potser seria més fàcil arreglar-se-les a casa i en el insti, on mai s'equivocaria i sempre se sentiria compresa. Malauradament, la vida és més complicada i també molt més emocionant i divertida!

		  

		  Al costat dels seus amics, els seus primers amors i la seva família, la Goa intentarà gaudir del camí que té per davant i entendre's a si mateixa en el procés.

		  

		  Un nou lliurament de la sèrie juvenil de Míriam Tirado, autora d'èxits com El fil invisible, Sensibles i Infinit, Anada i tornada, on explora l'adolescència amb l'humor i la sensibilitat que la caracteritzen.

      

      
         

         
            Míriam Tirado és consultora de criança conscient, escriptora i periodista especialitzada en maternitat, paternitat i criança. Actualment ofereix conferències i consultories per ajudar les mares i els pares a connectar amb els seus fills i filles. Des del seu blog sobre educació i criança conscient, el seu canal de YouTube, el seu podcast i les seves xarxes socials ofereix consells a milers de seguidors per ajudar-los a educar els seus infants.

          

          Entre els més de trenta llibres que ha publicat, cal destacar Enrabiats, Límits, Remogudes, Sentir i Criar junts; els contes infantils El fil invisible, Sensibles, Tinc un volcà o Jo, primer!, i l'aclamada col·lecció per a adolescents "Em dic Goa".

